10 साल पुराना बिजनेस बंद करना पड़ा, फिर मां पर लिखी एक कविता ने बनाया स्टार
मां पर कविता लिखने वाली और उसे पूरे जज्बात के साथ पढ़ने वाली ये महिला हैं अनामिका जोशी, जो  'स्पोकन वर्ड आर्टिस्ट' हैं, लेकिन लोग इन्हें ‘बत्तो’ नाम से जानते हैं। ‘बत्तो की बकवास’ सीधे दिल तक पहुंचती है और बहुत कुछ सोचने पर मजबूर कर देती है।
2019 में मां पर लिखी गई एक कविता 'मां तुम भी गलत हो सकती हो' सोशल मीडिया पर इतनी वायरल हुई कि हर कोई ये जानने को इच्छुक था कि आखिर इस कविता को पढ़ने वाली महिला कौन है। उसने लोगों को बताया कि मां को ‘त्याग की मूर्ति’ या ‘भगवान’ नहीं, बस मां समझिए। उसने समझाया कि मां को भी गलती करने का अधिकार है। उस पर अपनी इच्छाएं थोपना सही नहीं, उसे भी अपने सपनों को जीने का हक है।
मां पर कविता लिखने वाली और उसे पूरे जज्बात के साथ पढ़ने वाली ये महिला हैं अनामिका जोशी, जो 'स्पोकन वर्ड आर्टिस्ट' हैं, लेकिन लोग इन्हें ‘बत्तो’ नाम से जानते हैं। ‘बत्तो की बकवास’ सीधे दिल तक पहुंचती है और बहुत कुछ सोचने पर मजबूर कर देती है। अगर आपने अभी तक बत्तो को नहीं सुना, तो आज पढ़िए और सुनिए उनकी कहानी…
मुझे मेरा ये नाम पसंद नहीं था 
‘बत्तो’ मेरा बचपन का नाम है और मुझे ये नाम बिल्कुल पसंद नहीं था। मेरी पूरी कोशिश रहती थी कि स्कूल या घर के बाहर किसी को मेरे इस नाम के बारे में पता न चले। घर में भी मैं सबसे कहती कि बाहर मुझे इस नाम से न बुलाया करें। हालांकि जब भी घरवाले मुझे अनामिका या अनु कहकर पुकारते, तो ऐसा लगता जैसे किसी और को बुला रहे हों।
10 साल का बिजनेस बंद हुआ तो चली गई डिप्रेशन में
बत्तो नाम को अपनाना मैंने बहुत बाद में शुरू किया। जब मैंने कविता लिखना शुरू किया तब तक जिंदगी इतनी बदल चुकी थी कि मैंने सच का सामना करना सीख लिया।
10 साल का बिजनेस बंद कर चुकी थी, हम 50 लाख के कर्ज में बुरी तरह डूब चुके थे, मैं डिप्रेशन से जूझ रही थी। फिर मैंने खुद पर काम करना शुरू किया। माइंडसेट बदलकर मैंने अपनी जिंदगी बदली।
तब मैंने सोचा कि जो मैं हूं उसे कभी छुपाऊंगी नहीं, इसलिए मैंने अनामिका नहीं, बत्तो के नाम से कविताएं लिखनी शुरू की।
…और हमें केरल छोड़ना पड़ा
मेरे पापा ग्वालियर और मम्मी मथुरा से हैं, लेकिन पापा का ट्रांसफर होने के कारण मेरा जन्म केरल में हुआ। 12वीं तक मेरी पढ़ाई वहीं हुई। मम्मी-पापा को शुरू में वहां सैटल होने में परेशानी हुई, लेकिन बड़े भैया, दीदी और मैं बहुत जल्दी एडजस्ट हो गए थे। मलयालम भाषा हमारे सिलेबस में थी इसलिए हम इसे पढ़ना और बोलना दोनों सीख गए। खास बात ये है कि मलयाली लोगों को हिंदी आती है इसलिए हमें बहुत ज्यादा स्ट्रगल नहीं करना पड़ा।
फिर पापा की कंपनी बंद हो गई और हमें केरल छोड़ना पड़ा। पापा नौकरी की तलाश में भटकते रहे, लेकिन मां को मेरी और दीदी की पढ़ाई के लिए कुछ समय केरल में ही रुकना पड़ा। मैं उस समय 12वीं में थी और दीदी का ग्रेजुएशन का फाइनल ईयर था।
मां से सीखा बिजनेस 
बिजनेस के गुण मुझमें मां से आए। मां ने केरल से ही सिलाई का काम शुरू कर दिया था। जब तक घुटनों ने साथ छोड़ नहीं दिया तब तक मां सिलाई करती रही। इसके अलावा मां साड़ी, दुपट्टा, दरियों का बिजनेस भी करती थीं। मां ने एक ब्यूटी पार्लर भी चलाया जिसका नाम उन्होंने ‘अनामिका’ रखा।
नानी ने जयपुर बुला लिया 
मेरी 12वीं की पढ़ाई के बाद हम जयपुर आ गए। जयपुर में हमारी नानी थी इसलिए उन्होंने हमें वहां बुला लिया, किराए का घर ढूंढने में मदद की। वहां एडजस्ट होने में हमें काफी परेशानी हुई। पापा हमारे साथ नहीं रहते थे और हमारे पास पैसे भी नहीं थे।
दिल्ली में की करियर की शुरुआत 
जयपुर में मैंने महारानी कॉलेज से अपना ग्रेजुएशन पूरा किया। वहां भी शुरू में मेरे एक्सेंट पर सब हंसते थे, लेकिन बाद में वहां मेरे बहुत अच्छे दोस्त बने। जयपुर से बीसीए की डिग्री लेने के बाद मैं एडवरटाइजिंग और पब्लिक रिलेशन में एक साल का पीजी डिप्लोमा करने के लिए दिल्ली आ गई। दिल्ली में ही डेढ़-दो साल नौकरी की। मैं इन्ट्रोवर्ट थी इसलिए शुरू में दिल्ली में एडजस्ट करने में दिक्कत आई, लेकिन बाद में अच्छा लगने लगा। पहली नौकरी के दौरान मुझे स्लिप डिस्क हुआ और मैं रेस्ट करने जयपुर आ गई।
लाइफ पार्टनर को बनाया बिजनेस पार्टनर 
स्लिप डिस्क से रिकवर हो जाने के बाद मैंने फिर दिल्ली जाकर नौकरी शुरू की। 2009 में मैंने तरुण (जो मेरे लाइफ पार्टनर हैं) के साथ मिलकर ‘नेलबाइट्स’ नाम से एडवरटाइजिंग एजेंसी शुरू की। हम दोनों कॉपी राइटर हैं इसलिए साथ काम करना हमें अच्छा लगता है। पांच साल तक हमने ये एजेंसी चलाई। इस बिजनेस में हमें डिजाइनर पर डिपेंड रहना पड़ता था, जिससे काम में दिक्कतें आ रही थीं। फिर हमने सोचा कि ऐसा काम शुरू किया जाए जिसमें इस तरह की डिपेंडेंसी न हो।
2015 में हमने ‘ऊटपटांग’ नाम से स्टार्टअप स्टोर शुरू किया, जहां हम स्टार्टअप कंपनियों के लिए पोस्टर, मैगनेट, टीशर्ट जैसे मर्चेंडाइज बनाते थे। इस बीच हमने रेड चिली एंटरटेनमेंट, जी टीवी, ए आर रहमान, जस्टिन बीबर, दलजीत दोसांझ, आमिर खान प्रोडक्शन जैसे बड़े ब्रांड्स के लिए काम किया। हम मार्केट को समझ रहे थे, लेकिन हमारे प्रोडक्शन का खर्च बहुत ज्यादा था, जिसके कारण हम पर कर्ज बढ़ता जा रहा था।
खबर में आगे बढ़ने से पहले इस पोल पर अपनी राय देते चलिए-
कर्ज के कारण डिप्रेशन का शिकार हो गई 
हम पर 50 लाख का कर्ज हो चुका था। मैंने बचपन में कर्ज के कारण बहुत तकलीफ देखी थी इसलिए मैं परेशान रहने लगी। एक बार फिर हमारे दरवाजे पर कर्जदार आने लगे, जिससे मेरी घबराहट बढ़ती जा रही थी, मेरी हालत ये थी कि मैं बिस्तर से नहीं उठ पाती थी। कर्जदार जब दरवाजे की घंटी बजाते तो मैं कमरे में ऐसे खामोश रहती जैसे घर में कोई न हो।
हम समझ चुके थे कि जितना ज्यादा समय हम इस बिजनेस में रहेंगे, हमारे लिए कर्ज से निकलना उतना ही मुश्किल हो जाएगा। आखिरकार हमने बिजनेस बंद करने का फैसला किया। मेरा डिप्रेशन बढ़ता जा रहा था। एक-डेढ़ साल मुझे डिप्रेशन से बाहर निकलने में लगा।
फाइनेंशियल ग्रुप से जुड़कर सीखा पैसे कमाने का हुनर 
मैं किसी भी तरह कर्ज से बाहर निकलना चाहती थी इसलिए साइकोलॉजिस्ट से इलाज करवाने के अलावा मैं कुछ ऐसे फाइनेंशियल ग्रुप से जुड़ी, जहां मैंने ये सीखा कि इस स्थिति से मैं बाहर कैसे आ सकती हूं। यहां पर बताया जाता है कि आपका पैसे से रिश्ता कैसा है। यदि आपको लगता है कि पैसा मुश्किल से मिलता है तो आपको पैसा मुश्किल से मिलता है। लेकिन आप यदि मानते हैं कि पैसे कमाना इतना मुश्किल काम नहीं तो आप पैसे कमाने के रास्ते आसानी से ढूंढ पाते हैं। मेरा बचपन तंगी में बीता, बिजनेस में हम कर्ज में डूब गए, इसलिए मुझे पैसे कामना बहुत मुश्किल काम लगता था।
फाइनेंशियल ग्रुप से जुड़कर मैंने सबसे पहले सरेंडर किया और बिजनेस को बंद करने का फैसला किया। जब बिजनेस के बारे में सोचना बंद किया तो आगे के रास्ते खुले। तरुण ने नौकरी शुरु कर दी तो ये भरोसा हो गया कि अब कर्ज चुका सकेंगे। मैंने भी फ्रीलांसिंग शुरू कर दी। फिर मेरी कविता वायरल हुई और पीछे मुड़कर देखने की जरूरत नहीं पड़ी।
मेरी कविता सुनकर सभी मांएं रोने लगीं 
मुझे लगता है कि कविता लिखने का सफर भी इसीलिए शुरू हुआ, क्योंकि मैंने बिजनेस से अपना मन पूरी तरह हटा लिया था। 2019 में मेरा एक फ्रेंड अनुज अग्रवाल मदर्स डे का इवेंट ‘अम्मी’ ऑर्गनाइज्ड कर रहा था। इस इवेंट में सभी मांओं को कविता पढ़ने के लिए इनवाइट किया गया था। मेरे पास कोई काम नहीं था, तो मेरे फ्रेंड ने कहा कि तुम भी इस इवेंट में कविता पढ़ो। उस इवेंट में बीच के बचे हुए समय में मुझे अपनी कविता सुनानी थी। मैंने उससे कहा कि मैं ये नहीं कर पाऊँगी।
इवेंट से एक दिन पहले मैंने 15 मिनट में कविता लिखी- 'मां तुम भी गलत हो सकती हो'। कविता मां को सुनाई तो वह रो पड़ीं। वही कविता जब मैंने इवेंट में सुनाई, सारी मांएं रोने लगीं। मेरी कविता बहुत सिंपल थी, लेकिन उससे मेरी भावनाएं जुड़ी थी इसलिए सबको मेरी बात पसंद आई।
आखिर तुम होते कौन हो 
मेरी एक और कविता सोशल मीडिया पर वायरल हुई- ‘आखिर तुम होते कौन हो’। इस कविता में मैंने महिलाओं के उन मुद्दों पर बात की, जिन्हें अक्सर नजरअंदाज कर दिया जाता है। महिलाओं को घर से बाहर निकलकर करियर बनाने या मॉडर्न कपड़े पहनने की आजादी दे देना ही मॉडर्निटी नहीं है, उसे उसके पूरे वजूद के साथ स्वीकारना ज्यादा जरूरी है।
लिखना विरासत में मिला 
लेखन का हुनर मुझे विरासत में मिला। मेरे पापा, मम्मी, ताऊजी और पापा के मामाजी यानी माखनलाल चतुर्वेदी (भारत के बहुत बड़े कवि, लेखक और पत्रकार, जिन्हें पद्म भूषण से सम्मानित किया गया), से कविता विरासत में मिली। बचपन में हम पापा से लय, ताल और छंद में कविता सीखते और स्कूल में सुनाते। गर्मियों की छुट्टियों में जब ग्वालियर जाते तो ताऊजी हमें कविता याद करने के लिए दिया करते। पापा की लिखी कविताओं पर मम्मी अपनी प्रतिक्रिया दिया करतीं। मेरी मां बहुत अच्छी कविता और कहानियां लिखती हैं, लेकिन उन्होंने अपने टैलेंट को प्रोफेशन बनाने के बारे में कभी सोचा ही नहीं, हालांकि मौके कई मिले। इस पूरे माहौल में मेरा कहीं न कहीं कविताओं से लगाव बना रहा।
ऐसे शुरू हुई ‘बत्तो की बकवास’ 
मां पर लिखी मेरी कविता इतनी वायरल हो गई कि सबने मुझे अपना यूट्यूब चैनल शुरू करने की सलाह दी। अब मैं सरेंडर करना सीख गई थी इसलिए मैंने चैनल का नाम वही रखा, जिस नाम से मैं बचपन में चिढ़ा करती थी। ‘बत्तो की बकवास’ चैनल के माध्यम से मैं अपनी बात कहती हूं और लोगों को मेरी बातें पसंद आ रही हैं। आज ‘बत्तो की बकवास’ ही मेरी पहचान बन गई है। मैं और तरुण अब ब्रांड के लिए एड बनाते हैं। पिछले एक साल में हम 15-16 एड बना चुके हैं। ‘ऊटपटांग’ को हमने अब ‘ऊटपटांग फिल्म्स’ नाम दे दिया है।